b'\n_START_ARTICLE_\nGlatiramer acetat\n_START_SECTION_\nMehanizem delovanja\n_START_PARAGRAPH_\nGlatiramer acetat je naklju\xc4\x8dni polimer iz 4 aminokislin, ki se nahajajo v mielinskem bazi\xc4\x8dnem proteinu. Gre za 4 \xc5\xa1tiri naravne aminokisline: L-glutaminsko kislino, L-alanin, L-tirozin in L-lizin. Povpre\xc4\x8dna molekulska masa glatiramer acetata je v razponu od 5.000 do 9.000 daltonov._NEWLINE_Mehanizem delovanja je nepojasnjen, obstaja pa ve\xc4\x8d predlogov. Glatiramer povzro\xc4\x8di premik populacije limfocitov T iz oblike proinflamatornih celic pomagalk Th1 v regulatorne celice Th2, ki zavirajo vnetni odziv. Zaradi sorodnosti z mielinskim bazi\xc4\x8dnim proteinom naj bi glatiramer deloval tudi kot vaba za avtoimunske mehanizme, ki napadajo mielin. Glatiramer acetat je v klini\xc4\x8dnih \xc5\xa1tudijah izkazal zmanj\xc5\xa1anje \xc5\xa1tevila in jakosti izbruhov bolezni.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinek pri dajanju zdravila je bila v klini\xc4\x8dnih presku\xc5\xa1anjih reakcija na mestu injiciranja (rde\xc4\x8dina, bole\xc4\x8dina, zatrdlina, srbenje, oteklina, vnetje in preob\xc4\x8dutljivost). Zelo pogosti ne\xc5\xbeeleni u\xc4\x8dinki (ki se pojavijo pri ve\xc4\x8d kot 1 od 10 bolnikov) so \xc5\xa1e oku\xc5\xbebe, tesnoba, depresija, glavobol, vazodilatacija, telesna slabotnost (astenija), siljenje na bruhanje, izpu\xc5\xa1\xc4\x8daj, bole\xc4\x8dina v sklepih in hrbtenici, zasoplost (dispneja) in bole\xc4\x8dina v prsih.'